'Ontstoke klant' glo agter MiWay-'rasseherrie' | Maroela Media
Die skermskoot is van 'n skynbare e-pos wat deur 'n werker van MiWay geskryf is waarin die vrou glo sê dat vanaf 1 Augustus 2017 daar 90% van die aansoeke van swart mense van die hand gewys gaan word omdat hulle "maklike teikens is". Die "e-pos" sê verder dit is 'n gulde geleentheid om geld te bespaar en die "swart bobbejane" te straf.
MiWay het vinnig gereageer en 'n dringende ondersoek ingestel nadat ontstoke sosiale mediaverbruikers dit onder hul aandag gebring het. Die versekeraar het bevestig die skermskoot is vals.
"MiWay het die oorsprong van die skermskoot ondersoek en kan kategories bevestig dat die "e-pos" vals is," het René Otto, MiWay se uitvoerende hoof, in 'n persverklaring gesê.
"MiWay is 'n trots-Suid-Afrikaanse maatskappy wat toegewyd is aan diversiteit en deursigtigheid. Ná ons dringend ondersoek ingestel het, kan ons bevestig dat die werknemer nooit so 'n e-pos met daai inhoud gestuur het nie."
Die "e-pos" maak ook melding van 'n vergadering waartydens die bogenoemde besluite geneem is, maar Otto ontken dat daar ooit so 'n vergadering plaasgevind het en dat daar geensins sulke besluite geneem is nie.
"Ons is besig om die oorsprong van die vals skermskoot op sosiale media op te spoor en sal sterk en gepaste aksie teen enigiemand instel wat ons handelsmerk gebruik om aanstootlike en neerhalende kommentaar te versprei."
Otto het in 'n onderhoud met JacarandaFM News gesê hulle vermoed die skermskoot is deur 'n ongelukkige kliënt nagemaak en versprei aangesien dié versekeraar glo 'n eis van die persoon verwerp het.
Ek moet sê, die bewoording is so oorboord dat 'n mens definitief die gevoel kry dat iemand dit uit wraak geskryf het.
"Trots Suid Afrikaans" is so 'n oksimoron.
Dit is fake . kyk onder aan die blad net langs die laaste woord. Die email was in edit mode.
Enige person wat bietjie oplettend is kan sien die mail is vals, daar is altyd 'n spasie voor die 'body' van die mail begin en heelonder is 'n gedeelte van die 'T&C's' delete. Die poging was 'n groot 'fail'
Maak my so vies dat mense so rasse hatery stoke. Ek wonder net wie was die persoon wat dit gedoen het sal daarvan hou om te weet.